Euroopa Liidu Teataja L 191 , 13/07/2001 Lk 0045 - 0046



Komisjoni otsus, 6. juuni 2001, Euroopa väärtpaberikomitee loomise kohta (teatavaks tehtud numbri K(2001) 1493 all) (EMPs kohaldatav tekst) (2001/528/EÜ) EUROOPA ÜHENDUSTE KOMISJON, võttes arvesse Euroopa Ühenduse asutamislepingut ning arvestades järgmist: (1) EÜ asutamislepingu artiklite 49 ja 56 kohaselt on ühenduse esmatähtsad eesmärgid teenuste osutamise vabadus ja kapitali vaba liikumine. (2) Finantsteenuste tõelise siseturu ülesehitamine vabal konkurentsil põhineva turumajanduse põhimõtte kohaselt on äärmiselt oluline majanduskasvu suurendamiseks ja töökohtade loomiseks ühenduses. (3) Komisjoni koostatud finantsteenuste tegevuskavas [1] nähakse ette hulk meetmeid, mis on vajalikud finantsteenuste ühtse turu ülesehitamiseks, ning rõhutatakse vajadust luua väärtpaberikomitee, et kaasa aidata ühenduse õigusaktide väljatöötamisele väärtpaberite valdkonnas. (4) Märtsis 2000 Lissabonis toimunud kohtumisel soovitas Euroopa Ülemkogu selle tegevuskava rakendada aastaks 2005. (5) 17. juulil 2000 asutas nõukogu Euroopa väärtpaberituru reguleerimiseks tarkade komitee. (6) Tarkade komitee lõpparuandes kutsuti üles kahe nõuandekomitee ehk liikmesriikide kõrgetasemelistest esindajatest koosneva Euroopa väärtpaberikomitee ja väärtpaberite valdkonnas pädevate siseriiklike asutuste juhtivatest esindajatest koosneva Euroopa väärtpaberituru reguleerijate komitee loomisele, kelle ülesanne oleks muu hulgas komisjoni nõustamine. (7) Euroopa Liidu väärtpaberituru tõhusamat reguleerimist käsitlevas resolutsioonis tervitas Stockholmis kokku tulnud Euroopa Ülemkogu komisjoni kavatsust luua viivitamatult liikmesriikide kõrgetasemelistest ametnikest koosnev väärtpaberikomitee, kes töötab komisjoni eesistumisel. (8) Tarkade komitee lõpparuandes rõhutati asjaolu, et direktiivide või määruste kohaldamiseks on vaja rakendusmeetmeid, et võtta arvesse finantsturgude arengut. (9) Euroopa väärtpaberikomitee peaks toimima organina, kes analüüsib väärtpaberite valdkonna küsimusi, arutleb nende üle ja annab nende kohta nõu komisjonile. (10) Euroopa väärtpaberikomitee peaks vastu võtma oma kodukorra. (11) Käesoleva otsusega luuakse nõuandva pädevusega Euroopa väärtpaberikomitee. Komisjoni poolt esitatud ning Euroopa Parlamendi ja nõukogu poolt vastuvõetud eriõigusaktide kohaselt peaks väärtpaberikomitee vastavalt 1999. aasta otsusele komiteemenetluse kohta toimima ka reguleeriva komiteena, et abistada komisjoni rakendusmeetmete üle otsustamisel EÜ asutamislepingu artikli 202 kohaselt, ON VASTU VÕTNUD JÄRGMISE OTSUSE: Artikkel 1 Ühenduses luuakse väärtpaberitega tegelev komitee, Euroopa väärtpaberikomitee (edaspidi "komitee"). Artikkel 2 Komitee ülesanne on nõustada komisjoni väärtpaberipoliitika küsimustes ning seaduseelnõude osas, mille komisjon võib väärtpaberite valdkonnas vastu võtta. Artikkel 3 Komitee koosneb liikmesriikide kõrgetasemelistest esindajatest ja selle esimees on komisjoni esindaja. Komisjoni otsusega 2001/527/EÜ [2] loodud Euroopa väärtpaberituru reguleerijate komitee esimees osaleb komitee koosolekutel vaatlejana. Komitee võib kutsuda eksperte ja vaatlejaid oma koosolekutel osalema. Artikkel 4 Komitee võib luua töörühmi. Artikkel 5 Komitee võtab vastu oma töökorra. Komisjon tagab komiteele sekretariaaditeenused. Artikkel 6 Komitee alustab tegevust 7. juunil 2001. Brüssel, 6. juuni 2001 Komisjoni nimel komisjoni liige Frederik Bolkestein [1] K(1999) 232 (lõplik). [2] EÜT L 191, 13.7.2001, lk 43. --------------------------------------------------